als_Latn dik_Latn sag_Latn
Federata Shqiptare e Futbollit vijon të krijojë polemika sa i takon gjykimit dhe jo vetëm. Është vetë ky institucion që vepron me dy standarte dhe më pas, pavarësisht gjykimeve skandaloze nga arbitrat vendas, pohon që titulli kampion dhe verdiktet e tjera të sezonit nuk u vendosën nga gjykimi. Po sjellim ndërmend disa fakte. Kukësi kërkoi gjyqtarë të huaj për ndeshjen me Partizanin në Tiranë dhe ashtu u bë. Nuk ishte një arbitrim perfekt, por gjithsesi, ajo ndeshje u gjykua nga një slloven. Më pas Skënderbeu kërkoi gjyqtarë të huaj në Kukës, por FSHF dërgoi Enea Jorgjin dhe tashmë të gjithë e dinë atë ndeshje…
Më pas, në një ndeshje për “jetë a vdekje” mes Vllaznisë dhe Tiranës, pavarësisht dakordësisë mes dy klubeve edhe për gjyqtarë vendas, FSHF dërgon një treshe italiane, që bënë shumë mirë detyrën e tyre. Në rregulloren e FSHF-së thuhet që vetëm ndeshje finale mund të drejtohen nga gjyqtarë të huaj. Të tri ndeshjet nuk ishin finale, por që caktonin jo pak objektivat e secilës skuadër. U veprua me dy standarte, gjithsesi. Kulmi arrin sot, ndeshja e Kupës së Shqipërisë, pra që është finale, ajo mes Skënderbeut dhe Tiranës, që do të luhet në mbrëmje në orën 19:00, do të gjykohet nga vendës.
Të gjithë prisnin rastin e Shkodrës, kur vetëm në mëngjes u mësua se do të vinin gjyqtarë të huaj, ndërsa sot në “Elbasan Arena” do të gjykojë Kridens Meta si kryesor. Një gjyqtar, që pa e paragjykuar aspak, nuk ka as stemën e FIFA-s. Por ironia e fatit qëndron në faktin se tre gjyqtarët me këtë stemë janë të dënuar. Kjo tregon jo vetëm dy standartet që përdor FSHF, por edhe konfuzionin që e kapluar këtë institucion, sidomos me sektorin e gjyqtarëve…
als_Latn als_Latn als_Latn